**ПРОЕКТ!**

Изх. №...................../................2016 г.

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от Ивелина Василева, министър на околната среда и водите**

**Относно:** *Проект на Решение на Министерския съвет за предложение до Народното събрание за ратификация на**Протокола от Нагоя за достъп до генетични ресурси и справедливо и равноправно разпределение на ползите, произтичащи от тяхното използване, към Конвенция за биологично разнообразие.*

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл.15 от Закона за международните договори на Република България и чл.31, ал.2 от Устройствения правилник на Министерския съвет и на неговата администрация, внасям за разглеждане проект на Решение на Министерския съвет за предложение до Народното събрание за ратификация на Протокола от Нагоя за достъп до генетични ресурси и справедливо и равноправно разпределение на ползите, произтичащи от тяхното използване, към Конвенция за биологично разнообразие.

Протоколът от Нагоя за достъп до генетични ресурси и справедливо и равноправно разпределение на ползите, произтичащи от тяхното използване е приет на 29 октомври 2010 г. в Нагоя, Япония и влиза в сила на 12 октомври 2014 г. България подписва Протокола на 23 юни 2011 г. До момента, документът е ратифициран от 60 страни, между които ЕС, Испания, Дания и Унгария. Болшинството останали държави от ЕС са заявили намерение за внасяне на ратификационни документи до края на 2015 г.

С решение X/2, от десетата конференция на страните към Конвенцията за биологичното разнообразие (КБР), проведена през 2010 г. в Нагоя, Япония е приета ревизираната и допълнена версия на Стратегически план за биоразнообразие за 2011-2020 г. Към плана е приложен списък от цели (Цели от Аичи), за съхраняване на биологичното разнообразие и подпомагане на устойчивото и ефективно използване на природните ресурси. Съгласно цел 16 от Аичи, до 2015 г. Протоколът от Нагоя трябва да е влязъл в сила и функциониращ, в съответствие с националните законодателства. На срещата на Съвета на министрите, формат Околна среда от 12 юни 2014 г. в Люксембург, ЕС и страните-членки на ЕС потвърдиха своята решимост за прилагането на Конвенцията и протоколите към нея, включително решенията приети от техните управляващи органи, в частност Стратегическият план за биоразнообразие 2011-2020 г. и приложените към него Цели от Аичи. Същевременно, ЕС призова всички страни към КБР да ускорят процеса по ратификация на Протокола и прикани страните-членки на ЕС колкото се може по-скоро да ратифицират документа.

Протоколът от Нагоя е допълнително споразумение към КБР, което предоставя правна рамка за ефективното изпълнение на една от трите цели на Kонвенцията - справедливото и равноправно разпределение на ползите, произтичащи от използването на генетичните ресурси (ГР). Договорът има правно обвързващо действие и значително разширява общата нормативна уредба в КБР по отношение на достъпа и споделянето на ползите. Документът предоставя на страните изявили намерение да регулират достъпа до генетичните си ресурси рамка за създаване на правила и процедури за достъп до тях. Протоколът също така дава насоки за създаване на механизми за контрол върху ползвателите, с оглед справедливото и равноправно разпределение на ползите от използването на ГР.

В съответствие с чл. 15, ал. 3 и 7 от КБР, ползите от ГР обект на национално законодателство трябва да бъдат справедливо разпределени със страната предоставяща тези ресурси, като това трябва да се осъществи в рамките на взаимно договорени условия. Протоколът от Нагоя предоставя изисквания за приемане на мерки, с които да бъде гарантирано справедливо и равноправно разпределение на ползите от използването на ГР.

**Тази част от протокола е транспонирана на ниво ЕС с Регламент (ЕС) 511/2014 за достъпа до генетични ресурси и справедливата и равноправна подялба на ползите, произтичащи от тяхното използване в Съюза.** С приемането на този акт, ЕС привежда своето законодателство в съответствие с изискванията на Протокола от Нагоя в частта му определяща справедливата и равноправна подялба на ползите от използването на ГР. Регламентът е в сила от 12.10.2014 г., като чл. 4, 7 и 9 от Регламент (ЕС) 511/2014 влязоха в сила на 12.10.2015 г. Според разпоредбите на Регламента, ползвателите трябва да положат необходимата дължима грижа за да гарантират, че достъпът до ГР е осъществен съгласно съществуващото законодателство на страната доставчик, както и че ползите се поделят справедливо и равноправно, съгласно взаимно договорени условия. Всяка държава-членка трябва да посочи компетентни органи, отговорни за прилагането на регламента и да определи административни санкции при установени нарушения от страна на ползватели във връзка с полагането на дължима грижа (чл. 11 от регламента). България е предприела необходимите мерки за прилагане на разпоредбата на чл. 11 посредством приети изменения и допълнения в Закона за биологичното разнообразие (заключителни разпоредби на ЗИД на ЗЧАВ, ДВ бр. 101/22.12.2015 г.). Определените в изпълнение на чл. 11 от Регламента компетентни ведомства ще изпълняват и ролята на компетентни национални органи за достъпа до генетични ресурси, в изпълнение на препоръките на чл. 13 от Протокола от Нагоя.

Съгласно чл. 15, ал.1 от КБР, държавите, чрез техните национални правителства имат право да определят достъпа до своите ГР. Поради различните политики по отношение на достъпа до ГР на отделните държави-членки, той няма да бъде регулиран от единно европейско законодателство. От това следва, че всяка страна ще трябва да изготви сама съответните разпоредби за прилагането на Протокола, което включва:

1. **Номиниране на национален координатор и компетентни органи, съгласно чл. 13 от Протокола.** Номинирането на национален координатор и компетентни органи по прилагането на Протокола се извършва при депозиране на ратификационните документи. В рамките на междуведомствената работна група по генетични ресурси е постигнато принципно съгласие националният координатор да бъде МОСВ. Компетентни органи ще бъдат ведомствата предложени във връзка с изпълнение на задълженията на страната по чл. 11 от Регламент (ЕС) 511/2014.

2. **Предприемане на мерки за осигуряване на достъп до ГР, в съответствие с изискванията посочени в чл. 6 от Протокола.** Съгласно чл. 6 от Протокола, всяка страна, която е решила да регулира достъпа до генетичните си ресурси трябва да предприеме необходимото за да осигури ясни правила и процедури за достъп до ГР в условията на добра информираност и правна сигурност. Чл. 66 от ЗБР дава основни правила и дефиниции, във връзка с достъпа до ГР на територията на страната, в съответствие с чл. 15 от КБР. Чл. 66, ал. 6 от ЗБР предвижда създаването на наредба подробно указваща условията и реда за предоставяне на достъп до ГР. МОСВ разполага с изготвен проект на Наредба по чл. 66, ал. 6. Понастоящем текстът на проекта на документ се разглежда в рамките на междуведомствена работна група по генетични ресурси.

Регламент (ЕС) 511/2014 се прилага за генетични ресурси и традиционни знания свързани с ГР, спрямо които се прилага законодателството за достъп и подялба на ползите или регулаторните изисквания на страна по Протокола от Нагоя. Съгласно чл. 2, ал. 4 от Регламента генетичните ресурси от страните, които не са ратифицирали Протокола, **не** **попадат в обхвата на регламента.** Това означава, че потенциалните ползватели базирани в ЕС използващи българските ГР няма да подлежат на контрол от компетентните органи на държавите, в които са базирани, във връзка със задължението им за полагане на дължима грижа.

Липсата на подробно разписани разпоредби за достъп до ГР, изискващи се съгласно разпоредбите на Протокола от Нагоя ще разколебае и отблъсне потенциални ползватели проявяващи интерес към български ГР. Това може да означава пропуснати ползи за държавата и нереализирани възможности за съвместна работа на български изследователи с учени от други страни.

Богатото биоразнообразие на България ще бъде източник на разнообразни ГР. Присъединявайки се към Протокола от Нагоя страната ни ще привлече потенциални ползватели и ще получи възможност да защити в по-голяма степен своите интереси като страна предоставяща ГР.

С проекта на ПМС не се въвеждат норми на европейското право, поради което не е изготвена справка за неговото съответствие.

Прилагането на протокола **няма да окаже пряко и/или косвено въздействие върху държавния бюджет.** Съществува възможност на по-късен етап да бъдат въведени административни такси за обработка на заявления за достъп до ГР за търговски цели.

Предложеният проект на Решение и съпътстващите го документи са публикувани за обществено обсъждане на електронната страница на Министерство на околната среда и водите [www.moew.government.bg/](http://www.moew.government.bg/) и на страницата на портала за обществени консултации [www.strategy.bg](http://www.strategy.bg).

Проектите на документи са съгласувани с министрите и с администрацията на МС по реда на чл.32 ал.1 и 5 от Устройствения правилник на Министерския съвет и на неговата администрация, като техните становища са отразени, съгласно приложената справка.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид гореизложеното, на основание чл. 15, ал. 1 от Закона за международните договори на Република България и чл. 8, ал. 4, т. 1 от Устройствения правилник на Министерския съвет и на неговата администрация, предлагам Министерският съвет да одобри текста на Протокола от Нагоя за достъп до генетични ресурси и справедливо и равноправно разпределение на ползите произтичащи от тяхното използване, към Конвенцията за биологично разнообразие и да предложи на Народното събрание, на основание чл. 85, ал. 1, т. 8 от Конституцията на Република България, да ратифицира със закон Протокола от Нагоя.

**ИВЕЛИНА ВАСИЛЕВА**

*Министър на околната среда и водите*